pielikums

Balvu novada Domes

2021.gada 22.aprīļa

lēmumam (protokols Nr.6., 15.§)

**PROJEKTS**

**Sadarbības līgums**

**Krievijas Federācijas Pleskavas apgabala Dedoviču rajona pašvaldība/administrācija**, reģistrācijas numurs: 1026001744526, juridiskā adrese: Pionerskaja iela 10, Dedoviči, 182710, kuru pārstāv Dedoviču rajona pašvaldības Domes priekšsēdētājs A.G. Afanasjevs /Афанасьев Геннадий Андреевич/, kurš darbojas, pamatojoties uz **Statūtiem,**

un **Latvijas Republikas Balvu novada pašvaldība**, reģistrācijas numurs: 90009115622, juridiskā adrese: Bērzpils iela 1a, Balvi, LV-4501, kuru pārstāv Domes priekšsēdētājs Aigars Pušpurs, pamatojoties uz Balvu novada Domes 2009.gada 1.jūlija saistošajiem noteikumiem Nr.1 “Balvu novada pašvaldības nolikums”,

un **biedrība “Radošās Idejas”**, reģistrācijas numurs: 50008184511, juridiskā adrese: Vesetas iela 30-61, Rīga, LV-1013, ar struktūrvienību Balvos, Ezera ielā 16-12, LV-4501, Balvu novadā, kuru pārstāv valdes priekšsēdētāja Sanita Putniņa, kura darbojas pamatojoties uz **Statūtiem**,

turpmāk – **Puses**, pēc brīvas gribas, bez viltus, spaidiem un maldības, pamatojoties uz vēlmi izveidot lietišķas, abpusējas sadraudzības saites, kā arī savstarpēji izdevīgas attiecības noslēdz šādu Sadarbības līgumu:

**1. Vispārīgie jautājumi**

**1.1. Puses** veicina darba kontaktu izveidošanu, lai organizētu pieredzes apmaiņu, konstatētu sadarbības prioritātes, nodrošinātu efektīvāku sadarbību, apvienotu centienus un koordinētu savstarpējās darbības, risinot kopējās problēmas. **Puses** organizē pieredzes apmaiņas pasākumus starp pašvaldībām un to teritorijās esošo iestāžu, uzņēmumu un nevalstisko organizāciju darbiniekiem, biedriem un sabiedrotajiem/ieinteresētajām pusēm, lai paaugstinātu sniegto pakalpojumu kvalitāti.

**1.2. Puses** sadarbojas Eiropas Savienības un citu fondu un ārvalstu finanšu programmu finansēto projektu izstrādē un realizācijā.

**1.3. Puses** sadarbojas, ievērojot savstarpējās cieņas un ilgtermiņa labās prakses partnerības principus.

**1.4. Puses** savlaicīgi informē viena otru par lēmumiem, kuru pieņemšana skar otras **Puses** intereses.

**2. sadarbība uzņēmējdarbības jomā**

**2.1. Puses** sadarbojas atbalsta sniegšanā mazajiem un vidējiem uzņēmumiem to konkurētspējas paaugstināšanai.

**2.2. Puses** veicina lietišķu un sadraudzības kontaktu izveidošanu un paplašināšanu starp amatniekiem, meistariem un mazajiem uzņēmējiem.

**2.3. Puses** sadarbojas sociālās uzņēmējdarbības attīstīšanā.

**2.4. Puses** savstarpēji apmainās ar informāciju par investīciju un inovāciju projektu konkursiem un ideju priekšlikumiem kopīgiem partnerības projektiem.

**3. Sadarbība kultūras jomā**

**3.1. Puses** veicina sadarbību kultūras, mākslas un radošās nozares izpausmēs, kas ietver arhitektūru, arhīvus, bibliotēkas un muzejus, daiļamatniecību, audiovizuālo jomu (ieskaitot filmas, televīziju, videospēles un starpmēdiju darbus), materiālo un nemateriālo kultūras mantojumu, dizainu, festivālus, mūziku, literatūru, izpildītājmākslu, izdevējdarbību, radio un vizuālo mākslu.

**3.2. Puses** sadarbojas starp kultūras un radošajiem darbiniekiem, tostarp māksliniekiem, audiovizuālās jomas speciālistiem, kultūras un radošajām organizācijām un audiovizuālās jomas organizācijām.

**3.3. Puses** veicina mākslas un lietišķās mākslas izstāžu rīkošanu, kā arī teātru un kolektīvu savstarpējās viesizrādes.

**3.4. Puses** kopīgi realizē amatnieku un meistaru pieredzes apmaiņas, konkursus, kā arī jauniešu festivālus, organizē tikšanās un citas jauniešu aktivitātes.

**3.5. Puses** organizē pašdarbības un profesionālo radošo kolektīvu, amatnieku un meistaru piedalīšanos Pleskavas apgabala Dedoviču rajonā un Balvu novadā organizētajos svētku un gadatirgu pasākumos.

**3.6. Puses** veicina tradīciju saglabāšanu, kultūras mantojuma objektu sakārtošanu un attīstīšanu.

**4. Sadarbība tūrisma un vides jomā**

**4.1. Puses** sadarbojas kopīgu tūrisma piedāvājumu veidošanā un mārketinga aktivitāšu veikšanā.

**4.2. Puses** veicina vides sakārtošanu un dabas resursu pieejamību vietējiem iedzīvotājiem un tūristiem.

**4.3. Puses** sadarbojas dabas resursu pārvaldībā, vides risku mazināšanā un iedzīvotāju izglītošanā par vides un klimata pārmaiņu jautājumiem.

**5. Sadarbība izglītības jomā**

**5.1. Puses** sadarbojas, lai attīstītu sadraudzības saites starp izglītības iestādēm, organizē skolnieku un pedagogu delegāciju apmaiņu.

**5.2. Puses** kopīgi organizē izglītojošus seminārus, darba sanāksmes, internetkonferences, simpozijus un „apaļos galdus” pirmskolas un skolas audzināšanas un izglītības jautājumos.

**5.3. Puses** sadarbojas, lai veicinātu mūžizglītības attīstību un pieaugušo izglītošanu.

**6. Sadarbība veselīga dzīvesveida un sporta jomā**

**6.1. Puses** attīsta sadraudzības saites un sakarus veselīga dzīvesveida un sporta jomā.

**6.2. Puses** veicina sportistu un komandu piedalīšanos Pleskavas apgabala Dedoviču rajona administrācijas un Balvu novada pašvaldības plānotajos sporta masu pasākumos.

**6.3. Puses** atbalsta sportistu, kuri piedalās atsevišķos sporta veidos, delegāciju uzņemšanu.

**7. Noslēguma jautājumi**

**7.1. Puses** ar masu informācijas līdzekļu palīdzību objektīvi informē Pleskavas apgabala Dedoviču rajona un Balvu novada iedzīvotājus par parakstītā Sadarbības līguma izpildes rezultātiem, sasniegumiem sadarbībā.

**7.2.** Sadarbības līguma **Puses** izturas atbildīgi viena pret otru un katra **Puse** apņemas neveikt nekādas darbības, kuras tieši vai netieši var nodarīt zaudējumus otras Puses interesēm, reputācijai un prestižam.

**7.3.** Ja starp **Pusēm** rodas strīds šī Sadarbības līguma pildīšanas jautājumos, Puses darīs visu iespējamo, lai to atrisinātu sarunu ceļā. Strīdi, kuri netiek atrisināti sarunu ceļā, tiek risināti atbilstoši starptautiskajai likumdošanai.

**7.4.** Visas izmaiņas ir šī Sadarbības līguma neatņemamas sastāvdaļas un ir spēkā tikai rakstiskā formā, kuras paraksta visu trīs **Pušu** pilnvaroti pārstāvji.

**7.5.** Jebkura no **Pusēm** drīkst pārtraukt šo Sadarbības līgumu, par to 6 (sešus) mēnešus iepriekš rakstiski informējot abas pārējās **Puses.**

**7.6.** Sadarbības līgums parakstīts divos eksemplāros: 3 (trīs) lapas latviešu valodā un 3 (trīs) lapas krievu valodā, visiem eksemplāriem ir vienāds juridiskais spēks.

**7.7.** Katra **Puse** saņem vienu eksemplāru krievu valodā un vienu eksemplāru latviešu valodā**.**

**7.8.** Šis Sadarbības līgums stājas spēkā ar tā parakstīšanas datumu un ir spēkā 10 (desmit) gadus.

|  |  |  |
| --- | --- | --- |
| Latvijas Republikas  Balvu novada pašvaldības Domes priekšsēdētājs  \_\_\_\_\_\_\_\_\_\_\_\_\_\_\_\_\_\_\_\_\_\_ | Krievijas Federācijas  Pleskavas apgabala  Dedoviču rajona pašvaldības  Domes priekšsēdētājs  \_\_\_\_\_\_\_\_\_\_\_\_\_\_\_\_\_\_\_\_\_\_ | Biedrības “Radošās Idejas” valdes priekšsēdētāja  \_\_\_\_\_\_\_\_\_\_\_\_\_\_\_\_\_\_\_\_\_\_ |
| Aigars Pušpurs | A. G. Afanasjevs  (Афанасьев Геннадий Андреевич) | Sanita Putniņa |
| Datums | Datums | Datums |

Domes priekšsēdētājs A.Pušpurs